SL Uradni list Evropske unije C 223/1

Smernice glede podrobnosti o različnih skupinah sprememb, uporabi postopkov iz poglavij II, IIa, III in IV Uredbe Komisije (ES) št. 1234/2008 z dne 24. novembra 2008 o pregledu sprememb pogojev dovoljenj za promet z zdravili za uporabo v humani medicini in zdravili za uporabo v veterinarski medicini ter dokumentaciji, ki se predloži v skladu z navedenimi postopki

2013/C 223/01

Kazalo

1. UVOD

2. POSTOPKOVNA NAVODILA O OBRAVNAVANJU SPREMEMB

2.1 Manjše spremembe tipa IA

2.1.1 Predložitev priglasitev sprememb tipa IA

2.1.2 Pregled sprememb tipa IA za postopek vzajemnega priznavanja

2.1.3 Pregled sprememb tipa IA za izključno nacionalni postopek

2.1.4 Pregled sprememb tipa IA za centralizirani postopek

2.2 Manjše spremembe tipa IB

2.2.1 Predložitev priglasitev sprememb tipa IB

2.2.2 Pregled sprememb tipa IB za postopek vzajemnega priznavanja

2.2.3 Pregled sprememb tipa IB za izključno nacionalni postopek

2.2.4 Pregled sprememb tipa IB za centralizirani postopek

2.3 Večje spremembe tipa II

2.3.1 Predložitev vlog za spremembe tipa II

2.3.2 Ocena sprememb tipa II za postopek vzajemnega priznavanja

2.3.3 Izid ocene sprememb tipa II za postopek vzajemnega priznavanja

2.3.4 Ocena sprememb tipa II za izključno nacionalni postopek

2.3.5 Izid ocene sprememb tipa II za izključno nacionalni postopek

2.3.6 Ocena sprememb tipa II za centralizirani postopek

2.3.7 Izid ocene sprememb tipa II v centraliziranem postopku

2.4 Razširitve

2.4.1 Predložitev vlog za razširitev

2.4.2 Ocena razširitve za nacionalni postopek

2.4.3 Ocena razširitve za centralizirani postopek

2.5 Cepiva proti človeški gripi

2.5.1 Predložitev sprememb za letno posodobitev vlog za cepiva proti človeški gripi

2.5.2 Ocena sprememb za postopek vzajemnega priznavanja

2.5.3 Ocena sprememb za izključno nacionalni postopek

2.5.4 Ocena sprememb v centraliziranem postopku

2.6 Nujni varnostni ukrepi

2.7 Izjava o skladnosti z Uredbo o pediatričnih zdravilih

3. POSTOPKOVNA NAVODILA O DELITVI DELA

3.1 Predložitev vloge za spremembe v okviru delitve dela

3.2 Ocena delitve dela, ki ne vključuje zdravil, dovoljenih po centraliziranem postopku

3.3 Izid ocene delitve dela, ki ne vključuje zdravil, dovoljenih po centraliziranem postopku

3.4 Ocena delitve dela, ki vključuje zdravila, dovoljena po centraliziranem postopku

3.5 Izid ocene delitve dela, ki vključuje zdravila, dovoljena po centraliziranem postopku

4. PRILOGA

1. UVOD

Uredba Komisije (ES) št. 1234/2008 z dne 24. novembra 2008 o pregledu sprememb pogojev dovoljenj za promet z zdravili za uporabo v humani medicini in zdravili za uporabo v veterinarski medicini (1) (v nadaljnjem besedilu: Uredba o spremembah) ureja postopek za spremembo dovoljenj za promet z zdravili. Spremenjena je bila z Uredbo Komisije (EU) št. 712/2012 (2).

Člen 4(1) Uredbe o spremembah določa, da mora Komisija pripraviti smernice o podrobnostih različnih skupin sprememb, uporabi postopkov iz poglavij II, IIa, III in IV navedene uredbe ter dokumentaciji, ki se predloži v skladu s temi postopki.

Te smernice se uporabljajo za spremembe dovoljenj za promet z zdravili za uporabo v humani medicini in zdravili za uporabo v veterinarski medicini, izdanih v skladu z Uredbo (ES) št. 726/2004 Evropskega parlamenta in Sveta (3) in Direktivo 2001/82/ES Evropskega parlamenta in Sveta (4), Direktivo 2001/83/ES Evropskega parlamenta in Sveta (5) in Direktivo Sveta 87/22/EGS (6). Namenjene so olajšanju razlage in uporabe Uredbe o spremembah. Zagotavljajo podrobnosti o uporabi ustreznih postopkov, vključno z opisom vseh ustreznih korakov od predložitve vloge za spremembo do končnega izida postopka o vlogi.

Poleg tega so v Prilogi k tem smernicam navedene podrobnosti o razvrstitvi sprememb v naslednje skupine, opredeljene v členu 2 Uredbe o spremembah: manjše spremembe tipa IA, manjše spremembe tipa IB in večje spremembe tipa II, prav tako pa so po potrebi navedene dodatne podrobnosti o znanstvenih podatkih, ki jih je treba predložiti za posamezne spremembe, in način dokumentiranja teh podatkov. Priloga k tem smernicam se bo redno posodabljala ob upoštevanju priporočil, izdanih v skladu s členom 5 Uredbe o spremembah, ter znanstvenega in tehničnega napredka.

Opredelitve pojmov, ki veljajo za te smernice, so določene v Direktivi 2001/82/ES, Direktivi 2001/83/ES in Uredbi (ES) št. 726/2004 ter tudi Uredbi o spremembah. Poleg tega je treba v teh smernicah imetnike dovoljenja za promet z zdravilom iste matične družbe ali skupine družb in imetnike dovoljenja za promet z zdravilom, ki so sklenili sporazume ali usklajeno ravnajo v zvezi z dajanjem ustreznega zdravila na trg, obravnavati kot istega imetnika dovoljenja za promet z zdravilom (7) (v nadaljnjem besedilu: imetnik).

V teh smernicah je sklicevanje na „centralizirani postopek“ treba razumeti kot sklicevanje na postopek za izdajo dovoljenj za promet, določen v Uredbi (ES) št. 726/2004. Sklicevanje na „postopek vzajemnega priznavanja“ je treba razumeti kot sklicevanje na postopek za izdajo dovoljenj za promet, določen v Direktivi 87/22/EGS, členih 32 in 33 Direktive 2001/82/ES ter členih 28 in 29 Direktive 2001/83/ES. Dovoljenja za promet, izdana po napotitvi zadeve v skladu s členi 36, 37 in 38 Direktive 2001/82/ES ali členi 32, 33 in 34 Direktive 2001/83/ES, s katerimi je bila zagotovljena popolna uskladitev, je treba šteti kot dovoljenja za promet, izdana v skladu s postopkom vzajemnega priznavanja. Sklicevanje na „izključno nacionalni postopek“ je treba razumeti kot sklicevanje na postopek države članice za izdajo dovoljenj za promet v skladu s pravnim redom, vendar ne v okviru postopka vzajemnega priznavanja.

V teh smernicah je „vključena država članica“ v skladu s členom 2(6) Uredbe o spremembah vsaka država članica, katere pristojni organ je izdal dovoljenje za promet z zadevnim zdravilom. Sklicevanje na „zadevne države članice“ je treba razumeti kot sklicevanje na vse vključene države članice, razen na referenčno državo članico. Sklicevanje na „pristojni nacionalni organ“ je treba razumeti kot sklicevanje na organ, ki je izdal dovoljenje za promet po izključno nacionalnem postopku.

Sklicevanje na Agencijo v teh smernicah pomeni sklicevanje na Evropsko agencijo za zdravila.

2. POSTOPKOVNA NAVODILA O OBRAVNAVANJU SPREMEMB

Dovoljenje za promet določa pogoje, pod katerimi je promet z zdravilom v EU dovoljen. Dovoljenje za promet je sestavljeno iz:

(i) sklepa o izdaji dovoljenja za promet, ki ga izda ustrezni organ, ter

(ii) tehnične dokumentacije s podatki, ki jih je predložil vlagatelj v skladu s členi 12(3) do 14 Direktive 2001/82/ES in Priloge I k tej uredbi, členi 8(3) do 11 Direktive 2001/83/ES in Priloge I k Uredbi ter členom 6(2) in členom 31(2) Uredbe (ES) št. 726/2004 ali členom 7 Uredbe (ES) št. 1394/2007.

Uredba o spremembah ureja postopke za spremembo sklepa o izdaji dovoljenja za promet in tehnične dokumentacije.

Vendar v primeru zdravila za uporabo v humani medicini postopki iz Uredbe o spremembah ne urejajo sprememb označevanja ali navodil za uporabo, ki niso povezane s povzetkom glavnih značilnosti zdravila. V skladu s členom 61(3) Direktive 2001/83/ES je treba te spremembe priglasiti ustreznim pristojnim organom, uveljavijo pa se lahko, če pristojni organ ne ugovarja v 90 dneh.

Te smernice zajemajo naslednje skupine sprememb, opredeljene v členu 2 Uredbe o spremembah:

— manjše spremembe tipa IA,

— manjše spremembe tipa IB,

— večje spremembe tipa II,

— razširitve,

— nujen varnostni ukrep.

Referenčna država članica, pristojni nacionalni organ ali Agencija (8) lahko obravnava vsa vprašanja, ki jih morda imajo imetniki v zvezi s posamezno prihodnjo spremembo. Po potrebi se lahko pred predložitvijo organizira razprava z referenčno državo članico, pristojnim nacionalnim organom ali Agencijo za zagotovitev dodatnih regulativnih in postopkovnih nasvetov.

Upoštevati je treba, da je treba skupino sprememb, ki je sestavljena iz različnih tipov sprememb, predložiti v skladu z „največjim“ tipom spremembe v skupini, pri čemer bo skupina v skladu z njo tudi obravnavana. Skupina, ki vključuje razširitev in večjo spremembo tipa II, bo na primer obravnavana kot vloga za razširitev; skupina, ki vključuje manjše spremembe tipa IB in tipa IA, bo obravnavana kot priglasitev sprememb tipa IB.

Kadar je v teh smernicah navedena predložitev priglasitev ali vlog za spremembe, objavi Agencija za vsak tip postopka v zvezi s centraliziranim postopkom število izvodov, ki jih je treba predložiti; v zvezi s postopkom vzajemnega priznavanja število izvodov objavijo koordinacijske skupine, ustanovljene s členom 31 Direktive 2001/82/ES za zdravila za uporabo v veterinarski medicini in členom 27 Direktive 2001/83/ES za zdravila za uporabo v humani medicini (v nadaljnjem besedilu: koordinacijska skupina), v zvezi z izključno nacionalnim postopkom pa pristojni nacionalni organ.

Obrazec vloge za spremembe dovoljenja za promet z zdravili (v humani in v veterinarski medicini) je na voljo na: http://ec.europa.eu/health/documents/eudralex/vol-2/index_en.htm.

Imetniki morajo na zahtevo ustreznega organa takoj zagotoviti vse informacije v zvezi z uveljavitvijo zadevne spremembe.

2.1 Manjše spremembe tipa IA

V tem oddelku so navedena navodila za uporabo členov 7, 8, 11, 13a, 13d, 13e, 14, 17, 23 in 24 Uredbe o spremembah v zvezi z manjšimi spremembami tipa IA.

Uredba o spremembah in Priloga k tem smernicam določata seznam sprememb, ki se štejejo za manjše spremembe tipa IA. Za takšne manjše spremembe ni potrebna predhodna odobritev, vendar jih mora imetnik priglasiti v 12 mesecih po uveljavitvi (postopek „ukrepaj in sporoči“). Kljub temu je za nekatere manjše spremembe tipa IA potrebna takojšnja priglasitev po uveljavitvi, da se zagotovi stalni nadzor zdravila.

V Prilogi k tem smernicam so pojasnjeni pogoji, ki jih je treba izpolniti, da se za spremembo uporablja postopek priglasitve sprememb tipa IA, pri čemer je določeno, katere manjše spremembe tipa IA je treba priglasiti takoj po uveljavitvi.

2.1.1 Predložitev priglasitev sprememb tipa IA

Manjše spremembe tipa IA ne zahtevajo predhodnega pregleda s strani organov, preden jih imetnik lahko uveljavi. Vendar mora imetnik najpozneje v 12 mesecih od datuma uveljavitve vsem vključenim državam članicam, pristojnemu nacionalnemu organu ali Agenciji (kakor je primerno) hkrati predložiti priglasitev ustreznih sprememb. Imetnik lahko manjšo spremembo tipa IA, za katero ne velja takojšnja priglasitev, vključi v predložitev manjše spremembe tipa IA, ki zahteva takojšnjo priglasitev, ali v katero koli drugo spremembo. Izpolnjeni morajo biti pogoji iz člena 7(2)(a), (b), (c) ali člena 13d(2)(a), (b) ali (c) Uredbe o spremembah (kakor je primerno).

Imetnik lahko združi več manjših sprememb tipa IA v eni priglasitvi, kot določata člen 7(2) in člen 13d(2) Uredbe o spremembah. Spremembe tipa IA se lahko namreč združijo v skupine na dva načina:

1. imetnik lahko združi več manjših sprememb tipa IA glede pogojev enega samega dovoljenja za promet, če so hkrati priglašene istemu ustreznemu organu;

2. imetnik lahko združi eno ali več manjših sprememb tipa IA pogojev več dovoljenj za promet v okviru ene priglasitve, če so te spremembe iste za vsa zadevna dovoljenja za promet z zdravilom in so hkrati priglašene istemu ustreznemu organu.

Rok 12 mesecev za priglasitev manjših sprememb tipa IA omogoča imetnikom, da med letom zbirajo spremembe tipa IA za svoja zdravila. Vendar je priglasitev takih sprememb v eni predložitvi mogoča le, kadar se uporabljajo pogoji za združevanje (enake spremembe za vsa zadevna zdravila). Zato se lahko zgodi, da predložitev sprememb, ki se uvajajo v obdobju 12 mesecev (tako imenovano „letno poročilo“), zahteva več predložitev; npr. eno, ki se nanaša na eno samo manjšo spremembo tipa IA, drugo, ki se nanaša na skupino manjših sprememb tipa IA pogojev enega dovoljenja za promet, in tretjo, ki se nanaša na skupino manjših sprememb tipa IA pogojev več dovoljenj za promet.

Priglasitev mora vključevati naslednje elemente iz Priloge IV k Uredbi o spremembah, navedene v skladu z ustreznimi naslovi in številčenjem v obliki iz „Pravil, ki urejajo zdravila v Evropski uniji“, zvezek 2B, Obvestilo vlagateljem (v nadaljnjem besedilu: EU-CTD), ali obliki iz Obvestila vlagateljem, zvezek 6B (zdravila za uporabo v veterinarski medicini, kadar oblika EU-CTD ni na voljo):

— spremni dopis,

— izpolnjen obrazec vloge za spremembo EU (objavljen v Obvestilu vlagateljem), vključno s podrobnostmi o zadevnih dovoljenjih za promet z zdravili ter opisom vseh predloženih sprememb in datumom njihove uveljavitve, kakor je primerno. Kadar je sprememba posledica druge spremembe ali je z njo povezana, je treba v ustreznem oddelku obrazca vloge opisati povezavo med tema spremembama,

— sklic na oznako spremembe iz Priloge k tem smernicam, ki navaja, da so izpolnjeni vsi pogoji in zahteve glede dokumentacije, ali, če je primerno, sklic na priporočilo o razvrstitvi, objavljeno v skladu s členom 5 Uredbe o spremembah, ki se uporablja za zadevno vlogo,

— vso dokumentacijo, navedeno v Prilogi k tem smernicam,

— če spremembe vplivajo na povzetek glavnih značilnosti zdravila, označevanje ali navodila za uporabo: revidirane podatke o zdravilu v ustrezni obliki ter z zadevnimi prevodi. Kadar manjša sprememba tipa IA vpliva na celotno obliko ter čitljivost zunanje in stične ovojnine ali navodila za uporabo, je treba referenčni državi članici, pristojnemu nacionalnemu organu ali Agenciji zagotoviti modele ali vzorce.

Pri spremembah po postopku vzajemnega priznavanja mora referenčna država članica prejeti tudi seznam datumov oddaje z navedeno številko postopka spremembe tipa IA, datumi odpošiljanja vlog posameznim vključenim državam članicam in potrdilom, da so bile plačane ustrezne pristojbine v skladu z zahtevami zadevnih pristojnih organov.

Pri spremembah po izključno nacionalnem postopku je treba priložiti tudi potrdilo, da je bila plačana ustrezna pristojbina v skladu z zahtevami pristojnega nacionalnega organa.

Pri spremembah po centraliziranem postopku je treba v skladu s finančnimi postopki Agencije plačati ustrezno pristojbino za manjše spremembe tipa IA, kot je določeno v Uredbi Sveta (ES) št. 297/95 (9).

Pri združenih manjših spremembah tipa IA v zvezi z več dovoljenji za promet z zdravili istega imetnika iz člena 7 ali člena 13d Uredbe o spremembah je treba predložiti skupen spremni dopis in obrazec vloge z ločeno podporno dokumentacijo in revidiranimi podatki o zdravilu (če je primerno) za vsako zadevno zdravilo. Tako bodo lahko ustrezni organi posodobili dokumentacijo v zvezi s posameznim dovoljenjem za promet z zdravilom, vključenim v skupino, z ustreznimi spremenjenimi ali novimi informacijami.

2.1.2 Pregled sprememb tipa IA za postopek vzajemnega priznavanja

Referenčna država članica pregleda priglasitev sprememb tipa IA v 30 dneh po prejemu.

V 30 dneh referenčna država članica obvesti imetnika in zadevne države članice o izidu pregleda. Če je treba zaradi dovoljenja za promet z zdravilom spremeniti sklep o izdaji dovoljenja za promet z zdravilom, vse vključene države članice posodobijo sklep o izdaji dovoljenja za promet v šestih mesecih po prejemu izida pregleda, ki ga je poslala referenčna država članica, pod pogojem, da so bili vključenim državam članicam predloženi dokumenti, potrebni za spremembo dovoljenja za promet.

Kadar se kot del ene priglasitve predloži ena ali več manjših sprememb tipa IA, referenčna država članica obvesti imetnika, katere spremembe so bile po pregledu sprejete ali zavrnjene. Imetnik dovoljenja za promet ne sme uveljavljati zavrnjenih sprememb.

Kadar ni predložena vsa potrebna dokumentacija, manjše spremembe tipa IA ne bodo nujno takoj zavrnjene, če imetnik nemudoma predloži vso manjkajočo dokumentacijo na zahtevo ustreznega organa, treba pa je poudariti, da je lahko manjša sprememba tipa IA v posebnih okoliščinah zavrnjena, kar pomeni, da mora imetnik takoj prenehati uporabljati že uveljavljene zadevne spremembe.

2.1.3 Pregled sprememb tipa IA za izključno nacionalni postopek

Pristojni nacionalni organ pregleda priglasitev sprememb tipa IA v 30 dneh po prejemu.

V 30 dneh pristojni nacionalni organ obvesti imetnika o izidu pregleda. Če je treba zaradi dovoljenja za promet z zdravilom spremeniti sklep o izdaji dovoljenja za promet z zdravilom, pristojni nacionalni organ posodobi sklep o izdaji dovoljenja za promet v šestih mesecih po datumu, ko je bil imetnik obveščen o izidu pregleda, pod pogojem, da so bili pristojnemu nacionalnemu organu predloženi dokumenti, potrebni za spremembo dovoljenja za promet.

Kadar se kot del ene priglasitve predloži ena ali več manjših sprememb tipa IA, pristojni nacionalni organ obvesti imetnika, katere spremembe so bile po pregledu sprejete ali zavrnjene.

Kadar ni predložena vsa potrebna dokumentacija, manjše spremembe tipa IA ne bodo nujno takoj zavrnjene, če imetnik nemudoma predloži vso manjkajočo dokumentacijo na zahtevo ustreznega organa, treba pa je poudariti, da je lahko manjša sprememba tipa IA v posebnih okoliščinah zavrnjena, kar pomeni, da mora imetnik nemudoma prenehati uporabljati že uveljavljene zadevne spremembe.

2.1.4 Pregled sprememb tipa IA za centralizirani postopek

Agencija pregleda priglasitev sprememb tipa IA v 30 dneh po prejemu brez sodelovanja poročevalca za zadevno zdravilo, ki ga imenuje Odbor za zdravila za uporabo v humani medicini ali Odbor za zdravila za uporabo v veterinarski medicini. Vendar Agencija predloži izvod priglasitve sprememb tipa IA poročevalcu v vednost.

V 30 dneh Agencija obvesti imetnika o izidu pregleda. Kadar je izid ocene pozitiven in zahteva spremembo sklepa Komisije o izdaji dovoljenja za promet, Agencija obvesti Komisijo in pošlje revidirano dokumentacijo. V takem primeru bo Komisija posodobila sklep o izdaji dovoljenja za promet najpozneje v 12 mesecih.

Kadar se kot del ene priglasitve predloži ena ali več manjših sprememb tipa IA, Agencija imetnika dovoljenja za promet z zdravilom nedvoumno obvesti, katere spremembe so bile po pregledu sprejete ali zavrnjene.

Kadar ni predložena vsa potrebna dokumentacija, manjše spremembe tipa IA ne bodo nujno takoj zavrnjene, če imetnik nemudoma predloži vso manjkajočo dokumentacijo na zahtevo Agencije, treba pa je poudariti, da je lahko manjša sprememba tipa IA v posebnih okoliščinah zavrnjena, kar pomeni, da mora imetnik prenehati uporabljati že uveljavljene zadevne spremembe.

2.2 Manjše spremembe tipa IB

V tem oddelku so navedena navodila za uporabo členov 7, 9, 11, 13b, 13d, 13e, 15, 17, 23 in 24 Uredbe o spremembah v zvezi z manjšimi spremembami tipa IB.

Uredba o spremembah in Priloga k tem smernicam določata seznam sprememb, ki se štejejo za manjše spremembe tipa IB. Take manjše spremembe je treba priglasiti pred uveljavitvijo. Imetnik mora pred uveljavitvijo sprememb počakati 30 dni in se tako prepričati, da štejejo ustrezni organi priglasitev za sprejemljivo (postopek „sporoči, počakaj in ukrepaj“).

2.2.1 Predložitev priglasitev sprememb tipa IB

Priglasitve manjših sprememb tipa IB mora imetnik predložiti hkrati vsem vključenim državam članicam, pristojnemu nacionalnemu organu ali Agenciji (kakor je primerno).

Imetnik lahko v eni priglasitvi za isto dovoljenje za promet z zdravilom združi več manjših sprememb tipa IB ali združi eno ali več manjših sprememb tipa IB z drugimi manjšimi spremembami za isto dovoljenje za promet, če to ustreza enemu od primerov iz Priloge III k Uredbi o spremembah ali če je bilo to predhodno dogovorjeno z referenčno državo članico, pristojnim nacionalnim organom ali Agencijo (kakor je primerno).

Prav tako lahko imetnik pri zdravilih, dovoljenih po izključno nacionalnih postopkih, združi tudi več manjših sprememb tipa IB, ki vplivajo na več dovoljenj za promet v eni državi članici, ali eno ali več manjših sprememb tipa IB z drugimi manjšimi spremembami, ki vplivajo na več dovoljenj za promet v eni sami državi članici, če (i) so spremembe enake za vsa zadevna dovoljenja za promet, (ii) se spremembe hkrati predložijo pristojnemu nacionalnemu organu in (iii) se je pristojni nacionalni organ predhodno strinjal z združevanjem v skupino.

Poleg tega, kadar ista manjša sprememba tipa IB ali ista skupina manjših sprememb (kot je bilo obrazloženo zgoraj) vpliva na več dovoljenj za promet z zdravili istega imetnika, lahko imetnik predloži te spremembe kot eno vlogo za „delitev dela“ (glej oddelek 3 o „delitvi dela“).

Priglasitev mora vključevati elemente iz Priloge IV k Uredbi o spremembah, navedene v skladu z ustreznimi naslovi in številčenjem v obliki EU-CTD ali obliki iz zvezka 6B Obvestila vlagateljem (zdravila za uporabo v veterinarski medicini, kadar oblika EU-CTD ni na voljo):

— spremni dopis,

— izpolnjen obrazec vloge za spremembo EU (objavljen v Obvestilu vlagateljem), vključno s podrobnostmi o zadevnih dovoljenjih za promet z zdravili. Kadar je sprememba posledica druge spremembe ali je z njo povezana, je treba v ustreznem oddelku obrazca vloge opisati povezavo med tema spremembama. Kadar se sprememba šteje za nerazvrščeno, je treba vključiti natančno utemeljitev za njeno predložitev kot priglasitev spremembe tipa IB,

— sklic na oznako spremembe iz Priloge k tem smernicam, ki navaja, da so izpolnjeni vsi pogoji in zahteve glede dokumentacije, ali, če je primerno, sklic na priporočilo o razvrstitvi, objavljeno v skladu s členom 5 Uredbe o spremembah, ki se uporablja za zadevno vlogo,

— ustrezno dokumentacijo, ki utemeljuje predlagano spremembo, vključno z vso dokumentacijo, določeno v Prilogi k tem smernicam,

— pri spremembah, ki jih zahteva pristojni organ zaradi novih podatkov, predloženih npr. v skladu s pogoji po izdaji dovoljenja za promet z zdravilom ali v okviru obveznosti v zvezi s farmakovigilanco, je treba spremnemu dopisu priložiti izvod zahtevka,

— če spremembe vplivajo na povzetek glavnih značilnosti zdravila, označevanje ali navodila za uporabo: revidirane podatke o zdravilu v ustrezni obliki ter z zadevnimi prevodi. Kadar manjša sprememba tipa IB vpliva na celotno obliko ter čitljivost zunanje in stične ovojnine ali navodila za uporabo, je treba referenčni državi članici, pristojnemu nacionalnemu organu ali Agenciji zagotoviti modele ali vzorce.

Pri spremembah po postopku vzajemnega priznavanja mora referenčna država članica prejeti tudi seznam datumov oddaje z navedeno številko postopka spremembe tipa IB, datumi odpošiljanja vlog posameznim vključenim državam članicam in potrdilom, da so bile plačane ustrezne pristojbine v skladu z zahtevami zadevnih pristojnih organov.

Pri spremembah po izključno nacionalnem postopku je treba priložiti tudi potrdilo, da je bila plačana ustrezna pristojbina v skladu z zahtevami pristojnega nacionalnega organa.

Pri spremembah po centraliziranem postopku je treba v skladu s finančnimi postopki Agencije plačati ustrezno pristojbino za manjše spremembe tipa IB, kot je določeno v Uredbi (ES) št. 297/95.

2.2.2 Pregled sprememb tipa IB za postopek vzajemnega priznavanja

Po prejemu priglasitve spremembe tipa IB se ta priglasitev obravnava po naslednjem postopku:

Referenčna država članica v sedmih koledarskih dneh pred začetkom postopka presoje preveri, ali se lahko predlagana sprememba šteje za manjšo spremembo tipa IB ter ali je priglasitev pravilna in popolna („validacija“).

Če se predlagana sprememba ne šteje za manjšo spremembo tipa IB v skladu s Prilogo k tem smernicam ali ni razvrščena kot manjša sprememba tipa IB v priporočilu v skladu s členom 5 Uredbe o spremembah, pri čemer referenčna država članica meni, da lahko znatno vpliva na kakovost, varnost ali učinkovitost zdravila, referenčna država članica o tem takoj obvesti zadevne države članice in imetnika.

Če se zadevne države članice v naslednjih sedmih dneh s tem strinjajo, mora imetnik revidirati svojo vlogo, da bodo izpolnjene zahteve za vlogo za večjo spremembo tipa II. Po prejemu formalno popolne revidirane vloge za spremembo se začne postopek ocenjevanja spremembe tipa II (glej oddelek 2.3.2).

Če se zadevne države članice ne strinjajo z referenčno državo članico, mora referenčna država članica sprejeti končno odločitev o razvrstitvi predlagane spremembe, pri čemer upošteva prejete pripombe.

Kadar referenčna država članica meni, da se predlagana sprememba lahko šteje za manjšo spremembo tipa IB, bo imetnik seznanjen z izidom validacije in datumom začetka postopka.

V 30 dneh po potrditvi prejema formalno popolne priglasitve referenčna država članica obvesti imetnika o izidu postopka. Če referenčna država članica imetniku ne pošlje svojega mnenja o priglasitvi v 30 dneh po potrditvi prejema formalno popolne priglasitve, se priglasitev šteje za sprejemljivo.

Imetnik lahko v primeru negativnega izida v 30 dneh dopolni priglasitev, pri čemer ustrezno upošteva razloge za zavrnitev spremembe. Če imetnik priglasitve ne dopolni v 30 dneh, kot je zahtevano, se šteje, da so spremembo zavrnile vse zadevne države članice.

Referenčna država članica v 30 dneh po prejemu dopolnjene priglasitve obvesti imetnika o končnem sprejetju ali zavrnitvi sprememb (vključno z razlogi za negativno mnenje). Zadevne države članice bodo ustrezno obveščene.

Če je bila predložena skupina manjših sprememb kot del ene priglasitve, referenčna država članica imetnika in zadevne države članice obvesti, katere spremembe so bile po pregledu sprejete ali zavrnjene.

Ustrezni organi po potrebi posodobijo dovoljenje za promet z zdravilom v 6 mesecih po končanem postopku referenčne države članice, pod pogojem, da so bili vključenim državam članicam predloženi dokumenti, potrebni za spremembo dovoljenja za promet. Vendar se lahko sprejete manjše spremembe tipa IB uveljavijo pred posodobitvijo dovoljenja za promet z zdravilom.

2.2.3 Pregled sprememb tipa IB za izključno nacionalni postopek

Po prejemu priglasitve spremembe tipa IB se ta priglasitev obravnava po naslednjem postopku:

Pristojni nacionalni organ pred začetkom postopka presoje preveri, ali se lahko predlagana sprememba šteje za manjšo spremembo tipa IB ter ali je priglasitev pravilna in popolna („validacija“).

Če se predlagana sprememba ne šteje za manjšo spremembo tipa IB v skladu s Prilogo k tem smernicam ali ni razvrščena kot manjša sprememba tipa IB v priporočilu v skladu s členom 5 Uredbe o spremembah, pri čemer pristojni nacionalni organ meni, da lahko znatno vpliva na kakovost, varnost ali učinkovitost zdravila, mora imetnik revidirati svojo vlogo, da bodo izpolnjene zahteve za vlogo za večjo spremembo tipa II. Po prejemu formalno popolne revidirane vloge za spremembo se začne postopek ocenjevanja spremembe tipa II (glej oddelek 2.3.4).

Kadar pristojni nacionalni organ meni, da se predlagana sprememba lahko šteje za manjšo spremembo tipa IB, bo imetnik seznanjen z izidom validacije in datumom začetka postopka.

V 30 dneh po potrditvi prejema formalno popolne priglasitve pristojni nacionalni organ obvesti imetnika o izidu postopka. Če pristojni nacionalni organ imetniku ne pošlje svojega mnenja o priglasitvi v 30 dneh po potrditvi prejema formalno popolne priglasitve, se priglasitev šteje za sprejemljivo.

Imetnik dovoljenja za promet z zdravilom lahko v primeru negativnega izida v 30 dneh dopolni priglasitev, pri čemer ustrezno upošteva razloge za zavrnitev spremembe. Če imetnik priglasitve ne dopolni v 30 dneh, kot je zahtevano, se šteje, da je spremembo zavrnil pristojni nacionalni organ.

Pristojni nacionalni organ v 30 dneh po prejemu dopolnjene priglasitve obvesti imetnika dovoljenja za promet z zdravilom o končnem sprejetju ali zavrnitvi sprememb (vključno z razlogi za negativno mnenje).

Kadar je bila predložena skupina manjših sprememb kot del ene priglasitve, pristojni nacionalni organ obvesti imetnika, katere spremembe so bile po pregledu sprejete ali zavrnjene.

Pristojni nacionalni organ po potrebi posodobi dovoljenje za promet z zdravilom v 6 mesecih po končanem postopku, pod pogojem, da so bili pristojnemu nacionalnemu organu predloženi dokumenti, potrebni za spremembo dovoljenja za promet. Vendar se lahko sprejete manjše spremembe tipa IB uveljavijo pred posodobitvijo dovoljenja za promet z zdravilom.

2.2.4 Pregled sprememb tipa IB za centralizirani postopek

Po prejemu priglasitve spremembe tipa IB Agencija to priglasitev obravnava po naslednjem postopku:

Agencija v sedmih koledarskih dneh pred začetkom postopka presoje preveri, ali se lahko predlagana sprememba šteje za manjšo spremembo tipa IB ter ali je priglasitev pravilna in popolna („validacija“).

Če se predlagana sprememba ne šteje za manjšo spremembo tipa IB v skladu s Prilogo k tem smernicam ali ni razvrščena kot manjša sprememba tipa IB v priporočilu v skladu s členom 5 Uredbe o spremembah, pri čemer Agencija meni, da lahko znatno vpliva na kakovost, varnost ali učinkovitost zdravila, mora imetnik revidirati svojo vlogo, da bodo izpolnjene zahteve za vlogo za večjo spremembo tipa II. Po prejemu formalno popolne revidirane vloge za spremembo se začne postopek ocenjevanja spremembe tipa II (glej oddelek 2.3.6).

Kadar Agencija meni, da se predlagana sprememba lahko šteje za manjšo spremembo tipa IB, je imetnik obveščen o izidu validacije in datumu začetka postopka.

Pri pregledu priglasitve spremembe tipa IB sodeluje poročevalec.

V 30 dneh po potrditvi prejema formalno popolne priglasitve Agencija obvesti imetnika o izidu postopka. Če Agencija imetniku ne pošlje svojega mnenja o priglasitvi v 30 dneh po potrditvi prejema formalno popolne priglasitve, se priglasitev šteje za sprejemljivo.

Imetnik lahko v primeru negativnega izida v 30 dneh dopolni priglasitev, pri čemer ustrezno upošteva razloge za zavrnitev spremembe. Če imetnik priglasitve ne dopolni v 30 dneh, kot je zahtevano, se priglasitev zavrne.

Agencija v 30 dneh po prejemu dopolnjene priglasitve obvesti imetnika o končnem sprejetju ali zavrnitvi sprememb (vključno z razlogi za negativno mnenje).

Kadar se predloži skupina manjših sprememb kot del ene priglasitve, Agencija imetnika nedvoumno obvesti, katere spremembe so bile po pregledu sprejete ali zavrnjene.

Kadar je mnenje Agencije pozitivno, spremembe pa vplivajo na pogoje sklepa Komisije o izdaji dovoljenja za promet, Agencija o tem ustrezno obvesti Komisijo in posreduje zadevno dokumentacijo. Komisija po potrebi najpozneje v 12 mesecih posodobi dovoljenje za promet. Vendar se lahko sprejete manjše spremembe tipa IB uveljavijo brez čakanja na posodobitev sklepa Komisije o izdaji dovoljenja za promet z zdravilom, pri čemer je treba sprejete spremembe vključiti v priloge k vsem naslednjim regulativnim postopkom.

2.3 Večje spremembe tipa II

V tem oddelku so navedena navodila za uporabo členov 7, 10, 11, 13, 13c, 13d, 13e, 16, 17, 23 in 24 Uredbe o spremembah v zvezi z večjimi spremembami tipa II.

Uredba o spremembah in Priloga k tem smernicam določata seznam sprememb, ki se štejejo za večje spremembe tipa II. Take večje spremembe mora pred uveljavitvijo odobriti zadevni pristojni organ.

2.3.1 Predložitev vlog za spremembe tipa II

Priglasitve večjih sprememb tipa II mora imetnik predložiti hkrati vsem vključenim državam članicam, pristojnemu nacionalnemu organu ali Agenciji (kakor je primerno).

Imetnik lahko v eni priglasitvi za isto dovoljenje za promet z zdravilom združi več večjih sprememb tipa II ali združi eno ali več večjih sprememb tipa II z drugimi manjšimi spremembami za isto dovoljenje za promet, če to ustreza enemu od primerov iz Priloge III k Uredbi o spremembah ali če je bilo to predhodno dogovorjeno z referenčno državo članico, pristojnim nacionalnim organom ali Agencijo (kakor je primerno).

Prav tako lahko imetnik pri zdravilih, dovoljenih po izključno nacionalnih postopkih, združi tudi več večjih sprememb tipa II, ki vplivajo na več dovoljenj za promet v eni državi članici, ali združi eno ali več večjih sprememb tipa II z drugimi manjšimi spremembami, ki vplivajo na več dovoljenj za promet v eni sami državi članici, če (i) so spremembe enake za vsa zadevna dovoljenja za promet, (ii) se spremembe hkrati predložijo pristojnemu nacionalnemu organu in (iii) se je pristojni nacionalni organ predhodno strinjal z združevanjem v skupino.

Poleg tega, kadar ista večja sprememba tipa II ali ista skupina sprememb (kot je bilo obrazloženo zgoraj) vpliva na več dovoljenj za promet z zdravili istega imetnika, lahko imetnik predloži te spremembe kot eno vlogo za „delitev dela“ (glej oddelek 3 o „delitvi dela“).

Vloga mora vključevati elemente iz Priloge IV k Uredbi o spremembah, navedene v skladu z ustreznimi naslovi in številčenjem v obliki EU-CTD ali obliki iz zvezka 6B Obvestila vlagateljem (zdravila za uporabo v veterinarski medicini, kadar oblika EU-CTD ni na voljo):

— spremni dopis,

— izpolnjen obrazec vloge za spremembo EU (objavljen v Obvestilu vlagateljem), vključno s podrobnostmi o zadevnih imetnikih dovoljenj za promet z zdravili. Kadar je sprememba posledica druge spremembe ali je z njo povezana, je treba v ustreznem oddelku obrazca vloge opisati povezavo med tema spremembama,

— sklic na oznako spremembe iz Priloge k tem smernicam, ki navaja, da so izpolnjeni vsi pogoji in zahteve glede dokumentacije, ali, če je primerno, sklic na priporočilo o razvrstitvi, objavljeno v skladu s členom 5 Uredbe o spremembah, ki se uporablja za zadevno vlogo,

— podporne podatke v zvezi s predlagano spremembo,

— posodobitev ali dodatek k povzetkom o kakovosti, nekliničnim in kliničnim pregledom (ali strokovnim poročilom za zdravila za uporabo v veterinarski medicini), kadar je to ustrezno. V primeru predložitve poročil o neklinični ali klinični študiji, tudi če se predloži le eno poročilo, je treba povzetke zadevnih poročil vključiti v modul 2,

— pri spremembah, ki jih zahteva pristojni organ zaradi novih podatkov, predloženih npr. v skladu s pogoji po izdaji dovoljenja za promet z zdravilom ali v okviru obveznosti v zvezi s farmakovigilanco, je treba spremnemu dopisu priložiti izvod zahtevka,

— če spremembe vplivajo na povzetek glavnih značilnosti zdravila, označevanje ali navodila za uporabo, revidirane podatke o zdravilu v ustrezni obliki ter z zadevnimi prevodi. Kadar večja sprememba tipa II vpliva na celotno obliko ter čitljivost zunanje in stične ovojnine ali navodila za uporabo, je treba referenčni državi članici, pristojnemu nacionalnemu organu ali Agenciji zagotoviti modele ali vzorce.

Pri spremembah po postopku vzajemnega priznavanja mora referenčna država članica prejeti tudi seznam datumov oddaje z navedeno številko postopka spremembe tipa II, datumi odpošiljanja vlog posameznim vključenim državam članicam in potrdilom, da je bila plačana ustrezna pristojbina v skladu z zahtevami zadevnih pristojnih organov.

Pri spremembah po izključno nacionalnem postopku je treba priložiti tudi potrdilo, da je bila plačana ustrezna pristojbina v skladu z zahtevami pristojnega nacionalnega organa.

Pri spremembah po centraliziranem postopku je treba v skladu s finančnimi postopki Agencije plačati ustrezno pristojbino za spremembe tipa II, kot je določeno v Uredbi (ES) št. 297/95.

2.3.2 Ocena sprememb tipa II za postopek vzajemnega priznavanja

Referenčna država članica po prejemu vloge za spremembo tipa II to vlogo obravnava po naslednjem postopku:

Če je bila vloga predložena vsem vključenim državam članicam hkrati in vključuje elemente iz točke 2.3.1, referenčna država članica potrdi prejem formalno popolne vloge za večjo spremembo tipa II. Referenčna država članica začne postopek z dnem potrditve prejema formalno popolne vloge. Imetnik in zadevne države članice so na začetku postopka obveščeni o časovnem razporedu.

Na splošno za večje spremembe tipa II velja 60-dnevni rok za presojo. Referenčna država članica lahko ta rok skrajša ob upoštevanju nujnosti zadeve, zlasti zaradi varnostnih vprašanj, ali podaljša na 90 dni za spremembe iz dela I Priloge V ali skupine sprememb v skladu s členom 7(2)(c) Uredbe o spremembah. Za spremembe v zvezi z zdravili za uporabo v veterinarski medicini, navedenimi v delu 2 Priloge V k Uredbi o spremembah, velja 90-dnevni rok.

Referenčna država članica pripravi osnutek poročila o oceni in sklep o vlogi v skladu s predloženim časovnim razporedom in ga pošlje zadevnim državam članicam, da predložijo pripombe, ter v vednost imetniku. Zadevne države članice pošljejo referenčni državi članici svoje pripombe v rokih, določenih v časovnem razporedu.

Referenčna država članica lahko v roku za presojo zahteva, da imetnik dovoljenja za promet z zdravilom predloži dodatne informacije. Zahteva za dodatne informacije se imetniku pošlje skupaj s časovnim razporedom, v katerem sta navedena datum, do katerega mora imetnik predložiti zahtevane podatke, in po potrebi podaljšan rok za presojo. Na splošno se postopek običajno ustavi za en mesec. Za daljšo ustavitev mora imetnik referenčni državi članici poslati utemeljeno zahtevo, s katero se mora ta strinjati.

Postopek se do prejema dodatnih informacij začasno ustavi. Odgovori se presodijo v največ 30 ali 60 dneh glede na zapletenost in količino podatkov, ki jih mora imetnik predložiti.

Referenčna država članica po prejemu odgovora imetnika pripravi osnutek poročila o oceni in sklep o vlogi ter ju pošlje zadevnim državam članicam, da predložijo pripombe, ter v vednost imetniku.

2.3.3 Izid ocene sprememb tipa II za postopek vzajemnega priznavanja

Referenčna država članica do konca roka za presojo pripravi poročilo o oceni in svoj sklep o vlogi ter ju predloži zadevnim državam članicam.

Zadevne države članice v 30 dneh po prejemu poročila o oceni in sklepa potrdijo sklep ter o tem obvestijo referenčno državo članico, razen če je ugotovljeno morebitno resno tveganje za javno zdravje ali morebitno resno tveganje za zdravje ljudi ali živali ali za okolje (v primeru zdravil za uporabo v veterinarski medicini), ki državi članici preprečuje potrditev sklepa referenčne države članice. Država članica, ki v 30 dneh po prejemu poročila o oceni in sklepa referenčne države članice ugotovi tako morebitno resno tveganje, mora o tem obvestiti referenčno državo članico in podrobno obrazložiti razloge za svoje stališče.

Referenčna država članica nato preda vlogo ustrezni koordinacijski skupini, ki v zvezi s sporno zadevo uporabi člen 33(3), (4) in (5) Direktive 2001/82/ES ali člen 29(3), (4) in (5) Direktive 2001/83/ES, ter o tem ustrezno obvesti imetnika in zadevne države članice. Imetnik ne more sprožiti napotitve zadeve.

Kadar se vloga za združevanje sprememb v skupine, ki vključuje vsaj eno spremembo tipa II, preda koordinacijski skupini, se odločitev glede sprememb, ki niso predmet napotitve zadeve, ustavi, dokler se postopek napotitve zadeve ne zaključi (vključno z, kjer je ustrezno, napotitvijo zadeve Odboru za zdravila za uporabo v humani medicini v skladu s členi 32 do 34 Direktive 2001/83/ES ali Odboru za zdravila za uporabo v veterinarski medicini v skladu s členi 36 do 38 Direktive 2001/82/ES). Vendar koordinacijska skupina in nato še Odbor za zdravila za uporabo v humani medicini ali Odbor za zdravila za uporabo v veterinarski medicini obravnavata le spremembe, za katere je bilo ugotovljeno morebitno resno tveganje za zdravje ljudi ali živali ali za okolje, in ne celotne skupine.

Referenčna država članica obvesti zadevne države članice in imetnika o odobritvi ali zavrnitvi sprememb (vključno z razlogi za negativno mnenje). Kadar je več sprememb tipa II ali skupina sprememb tipa II z drugimi manjšimi spremembami predložena kot ena vloga, referenčna država članica obvesti imetnika in zadevne države članice o tem, katere spremembe so bile sprejete ali zavrnjene. Imetnik lahko med postopkom umakne posamezne spremembe iz združene vloge (pred končno oceno referenčne države članice).

Ko je imetnik obveščen o sprejetju sprememb povzetka glavnih značilnosti zdravila, označevanja ali navodil za uporabo, mora v sedmih dneh predložiti prevode besedil s podatki o zdravilu vsem vključenim državam članicam.

Po odobritvi sprememb pristojni organi vključenih držav članic v roku 2 mesecev po potrebi spremenijo dovoljenja za promet tako, da se upoštevajo spremembe, pod pogojem, da so bili vključenim državam članicam predloženi dokumenti, potrebni za spremembo dovoljenja za promet.

Sprejete večje spremembe tipa II se lahko uveljavijo 30 dni po tem, ko referenčna država članica obvesti imetnika o sprejetju sprememb, če so bili vključenim državam članicam predloženi dokumenti, potrebni za spremembo dovoljenja za promet z zdravilom. Če je vloga predmet napotitve zadeve, se spremembe ne smejo uveljaviti, dokler v postopku napotitve zadeve ni ugotovljeno, da so spremembe sprejete. Spremembe, ki so združene v skupino, vendar niso predmet napotitve zadeve, pa se lahko uveljavijo, če je tako odločila referenčna država članica.

Spremembe v zvezi z varnostnimi vprašanji je treba uveljaviti v časovnem okviru, dogovorjenem med referenčno državo članico in imetnikom.

2.3.4 Ocena sprememb tipa II za izključno nacionalni postopek

Pristojni nacionalni organ po prejemu vloge za spremembo tipa II to vlogo obravnava po naslednjem postopku:

Če vloga vsebuje elemente iz točke 2.3.1, pristojni nacionalni organ potrdi prejem formalno popolne vloge za večjo spremembo tipa II. Postopek se začne z dnem potrditve prejema formalno popolne vloge. Imetnik je obveščen o časovnem razporedu na začetku postopka.

Na splošno za večje spremembe tipa II velja 60-dnevni rok za presojo. Pristojni nacionalni organ lahko ta rok skrajša ob upoštevanju nujnosti zadeve, zlasti zaradi varnostnih vprašanj, ali podaljša na 90 dni za spremembe iz dela I Priloge V ali skupine sprememb v skladu s členom 13d(2)(c) Uredbe o spremembah. Za spremembe v zvezi z zdravili za uporabo v veterinarski medicini, navedenimi v delu 2 Priloge V k Uredbi o spremembah, velja 90-dnevni rok.

Pristojni nacionalni organ lahko v roku za presojo zahteva, da imetnik predloži dodatne informacije. Zahteva za dodatne informacije se imetniku pošlje skupaj s časovnim razporedom, v katerem sta navedena datum, do katerega mora imetnik predložiti zahtevane podatke, in po potrebi podaljšan rok za presojo.

Postopek se do prejema dodatnih informacij začasno ustavi. Na splošno se postopek ustavi za en mesec. Za daljšo ustavitev mora imetnik pristojnemu nacionalnemu organu poslati utemeljeno zahtevo, s katero se mora ta strinjati.

Odgovori se presodijo v največ 30 ali 60 dneh glede na zapletenost in količino podatkov, ki jih mora predložiti imetnik.

2.3.5 Izid ocene sprememb tipa II za izključno nacionalni postopek

Pristojni nacionalni organ do konca roka za presojo pripravi presojo, vključno s svojim sklepom o vlogi, in obvesti imetnika o odobritvi ali zavrnitvi sprememb (vključno z razlogi za negativno mnenje).

Kadar je več sprememb tipa II ali skupina sprememb tipa II z drugimi manjšimi spremembami predložena kot ena vloga, pristojni nacionalni organ obvesti imetnika, katere spremembe so bile sprejete ali zavrnjene. Imetnik lahko med postopkom umakne posamezne spremembe iz združene vloge (pred končno oceno pristojnega nacionalnega organa).

Po odobritvi sprememb pristojni nacionalni organi v roku 2 mesecev po potrebi spremenijo dovoljenja za promet tako, da se upoštevajo spremembe, pod pogojem, da so bili pristojnemu nacionalnemu organu predloženi dokumenti, potrebni za spremembo dovoljenja za promet.

Sprejete večje spremembe tipa II se lahko uveljavijo, ko pristojni nacionalni organ obvesti imetnika o sprejetju sprememb, pod pogojem, da so bili predloženi dokumenti, potrebni za spremembo dovoljenja za promet z zdravilom.

Spremembe v zvezi z varnostnimi vprašanji je treba uveljaviti v časovnem okviru, dogovorjenem med pristojnim nacionalnim organom in imetnikom.

2.3.6 Ocena sprememb tipa II za centralizirani postopek

Agencija po prejemu vloge za spremembo tipa II to vlogo obravnava po naslednjem postopku:

Če vloga, ki je predložena Agenciji, vsebuje elemente iz točke 2.3.1, Agencija potrdi prejem formalno popolne vloge za večjo spremembo tipa II. Agencija začne postopek do datuma potrditve prejema formalno popolne vloge. Imetnik dovoljenja za promet z zdravilom je obveščen o sprejetem časovnem razporedu na začetku postopka.

Na splošno za večje spremembe tipa II velja 60-dnevni rok za presojo. Agencija lahko ta rok skrajša ob upoštevanju nujnosti zadeve, zlasti zaradi varnostnih vprašanj, ali podaljša na 90 dni za spremembe iz dela I Priloge V ali skupine sprememb v skladu s členom 7(2)(c) Uredbe o spremembah. Za spremembe v zvezi z zdravili za uporabo v veterinarski medicini, navedenimi v delu 2 Priloge V k Uredbi o spremembah, velja 90-dnevni rok.

Odbor za zdravila za uporabo v humani medicini ali Odbor za zdravila v veterinarski medicini lahko v roku za presojo zahteva dodatne informacije. Zahteva za dodatne informacije ali naknadna zahteva se imetniku pošlje skupaj s časovnim razporedom, v katerem sta navedena datum, do katerega mora imetnik predložiti zahtevane podatke, in po potrebi podaljšan rok za presojo.

Postopek se do prejema dodatnih informacij začasno ustavi. Na splošno se postopek običajno ustavi za največ en mesec. Za ustavitev, ki je daljša od enega meseca, mora imetnik Agenciji poslati utemeljeno zahtevo, s katero se mora strinjati ustrezni odbor. Za morebitno naknadno zahtevo za dodatne informacije na splošno velja dodatna ustavitev postopka do enega meseca, pri čemer lahko ustavitev iz utemeljenih razlogov traja največ 2 meseca.

Odbor oceni odgovore v največ 30 ali 60 dneh glede na zapletenost in količino podatkov, ki jih mora predložiti imetnik dovoljenja za promet z zdravilom.

Na zahtevo odbora ali imetnika se lahko pri Odboru za zdravila za uporabo v humani medicini ali Odboru za zdravila za uporabo v veterinarski medicini, kakor je primerno, organizira ustna obrazložitev.

2.3.7 Izid ocene sprememb tipa II v centraliziranem postopku

Agencija po sprejetju mnenja Odbora za zdravila za uporabo v humani medicini ali Odbora za zdravila za uporabo v veterinarski medicini v 15 dneh obvesti imetnika dovoljenja za promet z zdravilom in Komisijo o tem, ali je mnenje pozitivno ali negativno (vključno z razlogi za negativno mnenje).

Kadar je več sprememb tipa II ali skupina sprememb tipa II z drugimi manjšimi spremembami predložena kot ena vloga, Agencija izda mnenje o končnem izidu postopka. V takem mnenju se navedejo tudi vse nesprejemljive spremembe. Imetnik lahko med postopkom umakne posamezne spremembe iz združene vloge (preden Agencija sprejme končno mnenje).

Postopek ponovnega pregleda iz člena 9(2) in člena 34(2) Uredbe (ES) št. 726/2004 velja tudi za mnenja, ki so sprejeta za vloge za večje spremembe tipa II.

Kadar je končno mnenje Agencije pozitivno, spremembe pa vplivajo na pogoje sklepa Komisije o izdaji dovoljenja za promet, Agencija pošlje Komisiji svoje mnenje in razloge zanj, kot tudi dokumente, potrebne za spremembo dovoljenja za promet z zdravilom.

Komisija po prejemu končnega mnenja in ustreznih informacij v 2 mesecih po potrebi spremeni dovoljenje za promet z zdravilom, če gre za:

(i) spremembe, ki so povezane z dodatkom nove terapevtske indikacije ali spremembo sedanje;

(ii) spremembe, ki so povezane z dodatkom nove kontraindikacije;

(iii) spremembe, ki so povezane s spremembo pri odmerjanju;

(iv) spremembe, ki so povezane z dodatkom ciljnih vrst živali, ki niso namenjene proizvodnji hrane, ali spremembo obstoječe vrste pri zdravilih za uporabo v veterinarski medicini;

(v) spremembe, ki so povezane z zamenjavo ali dodatkom serotipa, seva, antigena ali kombinacije serotipov, sevov ali antigenov pri veterinarskem cepivu;

(vi) spremembe, ki so povezane s spremembami zdravilne učinkovine v sezonskem, predpandemičnem ali pandemičnem cepivu proti človeški gripi;

(vii) spremembe, ki so povezane s spremembami karence za zdravilo za uporabo v veterinarski medicini;

(viii) druge spremembe tipa II, s katerimi se uveljavijo spremembe sklepa o izdaji dovoljenja za promet zaradi resne nevarnosti za javno zdravje ali resne nevarnosti za zdravje živali ali nevarnost za okolje pri zdravilih za uporabo v veterinarski medicini.

V primeru drugih sprememb bo Komisija po potrebi spremenila sklep o izdaji dovoljenja za promet najpozneje v 12 mesecih.

Odobrene večje spremembe tipa II, ki zahtevajo spremembo sklepa Komisije o izdaji dovoljenja za promet z zdravilom v 2 mesecih, se lahko uveljavijo šele, ko Komisija o tem ustrezno obvesti imetnika. Kadar sklepa o izdaji dovoljenja za promet z zdravilom ni treba spremeniti v 2 mesecih ali odobrena sprememba ne vpliva na pogoje sklepa Komisije o izdaji dovoljenja za promet z zdravilom, se spremembe lahko uveljavijo šele, ko Agencija imetnika obvesti, da je mnenje pozitivno.

Spremembe v zvezi z varnostnimi vprašanji je treba uveljaviti v časovnem okviru, dogovorjenem med Komisijo in imetnikom.

2.4 Razširitve

V Prilogi I k Uredbi o spremembah je naveden seznam sprememb, ki se obravnavajo kot razširitve. Kot je določeno v členu 19 Uredbe o spremembah, se takšne vloge ocenijo po enakem postopku, kot velja za izdajo prvotnega dovoljenja za promet z zdravilom, na katero se dovoljenje nanaša. Za razširitev se izda novo dovoljenje za promet z zdravilom ali pa se razširitev vključi v prvotno dovoljenje za promet z zdravilom, na katero se dovoljenje nanaša.

2.4.1 Predložitev vlog za razširitev

Vloge za razširitev je treba predložiti vsem vključenim državam članicam, pristojnemu nacionalnemu organu ali Agenciji (kakor je primerno).

Imetnik lahko v eni priglasitvi združi več razširitev ali eno ali več razširitev z eno ali več drugimi spremembami za isto dovoljenje za promet, če to ustreza enemu od primerov iz Priloge III k Uredbi o spremembah ali če je bilo predhodno dogovorjeno z referenčno državo članico, pristojnim nacionalnim organom ali Agencijo (kakor je primerno). Vendar Uredba o spremembah pri vlogah za razširitev ne predvideva delitve dela.

Vloga mora biti predložena v skladu z ustreznimi naslovi in številčenjem v obliki EU-CTD ali obliki iz zvezka 6B Obvestila vlagateljem (zdravila za uporabo v veterinarski medicini, kadar oblika EU-CTD ni na voljo):

— spremni dopis,

— izpolnjen obrazec vloge EU (objavljen v Obvestilu vlagateljem),

— podporni podatki v zvezi s predlagano razširitvijo. Nekatere smernice o ustreznih dodatnih študijah, ki so potrebne za vloge za razširitev, so na voljo v Dodatku IV k poglavju 1 zvezka 2A ali 6A Obvestila vlagateljem,

— zagotoviti je treba celoten modul 1 (del 1 za zdravila za uporabo v veterinarski medicini) z utemeljitvami o nepredložitvi podatkov ali dokumentov, vključenih v ustreznih oddelkih modula 1 ali dela 1,

— posodobitev ali dodatek k povzetkom o kakovosti, nekliničnim in kliničnim pregledom (ali strokovnim poročilom za zdravila za uporabo v veterinarski medicini), kadar je to ustrezno. V primeru predložitve poročil o neklinični ali klinični študiji, tudi če se predloži le eno poročilo, je treba povzetke zadevnih poročil vključiti v modul 2,

— če razširitev vpliva na povzetek glavnih značilnosti zdravila, označevanje ali navodila za uporabo: revidirani podatki o zdravilu v ustrezni obliki.

Pri vlogah za razširitev po postopku vzajemnega priznavanja mora referenčna država članica prejeti tudi seznam datumov oddaje z navedeno številko postopka, datumi odpošiljanja vlog posameznim vključenim državam članicam in potrdilom, da so bile plačane ustrezne pristojbine v skladu z zahtevami zadevnih pristojnih organov.

Pri vlogah za razširitev po izključno nacionalnem postopku je treba priložiti tudi potrdilo, da je bila plačana ustrezna pristojbina v skladu z zahtevami pristojnega nacionalnega organa.

Pri vlogah za razširitev po centraliziranem postopku je treba v skladu s finančnimi postopki Agencije plačati ustrezno pristojbino za razširitve, kot je določeno v Uredbi (ES) št. 297/95.

2.4.2 Ocena razširitve za nacionalni postopek

Vloga za razširitev po postopku vzajemnega priznavanja ali izključno nacionalnem postopku se po prejemu obravnava kot vloga za prvotno dovoljenje za promet z zdravilom v skladu z Direktivo 2001/82/ES ali Direktivo 2001/83/ES.

2.4.3 Ocena razširitve za centralizirani postopek

Agencija po prejemu vloge za razširitev navedeno vlogo obravnava kot vlogo za prvotno dovoljenje za promet z zdravilom v skladu z Uredbo (ES) št. 726/2004.

2.5 Cepiva proti človeški gripi

V tem oddelku so navedena navodila za uporabo členov 12, 13f in 18 Uredbe o spremembah v zvezi z letno posodobitvijo cepiv proti človeški gripi.

Zaradi posebnosti v zvezi s proizvodnjo cepiv proti človeški gripi se za letno spremembo učinkovine za namene letne posodobitve cepiva proti človeški gripi uporablja poseben hiter postopek sprememb, da se izpolni priporočilo EU v zvezi s sestavo cepiva proti sevom virusa človeške gripe za prihodnjo sezono. Poleg tega je v členu 21 Uredbe o spremembah predviden poseben nujni postopek v primeru pandemičnih razmer.

Za vse druge spremembe cepiv proti človeški gripi se uporabljajo postopki, ki so predvideni v drugih oddelkih teh smernic.

Hitri postopek je sestavljen iz dveh korakov. Prvi korak zadeva oceno upravnih in kakovostnih podatkovnih elementov, ki so navedeni v Prilogi IV (povzetek glavnih značilnosti zdravila, označevanje in navodila za uporabo ter kemična, farmacevtska in biološka dokumentacija). Drugi korak zadeva oceno dodatnih podatkov, kadar je to potrebno.

Imetnikom dovoljenj za promet z zdravili se svetuje, da se o predložitvah letnih posodobitev vnaprej dogovorijo z referenčno državo članico, pristojnim nacionalnim organom ali Agencijo.

2.5.1 Predložitev sprememb za letno posodobitev vlog za cepiva proti človeški gripi

Spremembe, ki zadevajo spremembe učinkovine za letno posodobitev vlog za cepiva proti človeški gripi, je treba predložiti referenčni državi članici in vsem zadevnim državam članicam, pristojnemu nacionalnemu organu ali Agenciji (kakor je primerno).

Vloga mora biti predložena v skladu z ustreznimi naslovi in številčenjem v obliki EU-CTD ter vključevati naslednje:

— spremni dopis,

— izpolnjen obrazec vloge EU (objavljen v Obvestilu vlagateljem),

— posodobitev ali dodatek k povzetkom o kakovosti, nekliničnim in kliničnim pregledom, kadar je to ustrezno. V primeru predložitve poročil o neklinični ali klinični študiji, tudi če se predloži le eno poročilo, je treba povzetke zadevnih poročil vključiti v modul 2,

— podporne podatke v zvezi s predlagano spremembo,

— revidirane podatke o zdravilu v ustrezni obliki.

Pri vlogah za letne posodobitve cepiv proti človeški gripi po postopku vzajemnega priznavanja mora referenčna država članica prejeti tudi seznam datumov oddaje z navedeno številko postopka, datume odpošiljanja vlog posameznim vključenim državam članicam in potrdilo, da so bile plačane ustrezne pristojbine v skladu z zahtevami zadevnih pristojnih organov.

Pri vlogah za letne posodobitve cepiv proti človeški gripi po izključno nacionalnem postopku je treba priložiti tudi potrdilo, da je bila plačana ustrezna pristojbina v skladu z zahtevami pristojnega nacionalnega organa.

Pri letni posodobitvi vlog za cepiva proti človeški gripi po centraliziranem postopku je treba v skladu s finančnimi postopki Agencije plačati ustrezno pristojbino za spremembo, kot je določeno v Uredbi (ES) št. 297/95.

2.5.2 Ocena sprememb za postopek vzajemnega priznavanja

Referenčna država članica po prejemu vloge za letno posodobitev zadevno vlogo obravnava po naslednjem postopku:

Referenčna država članica potrdi prejem formalno popolne vloge v sedmih dneh ter obvesti imetnika in vključene države članice o začetku postopka.

Referenčna država članica pripravi poročilo o oceni in sklep o vlogi. V ta namen referenčna država članica najprej obravnava upravne podatke in podatke o kakovosti. Ker mora referenčna država članica poslati oceno in osnutek sklepa najpozneje v roku 45 dni, predvidenem v Uredbi, se pričakuje, da bo referenčna država članica običajno zaključila svojo oceno upravnih podatkov in podatkov o kakovosti v roku 30 dni po prejemu formalno popolne vloge, s čimer se omogoči dovolj časa za oceno dodatnih podatkov (zlasti kliničnih podatkov in podatkov o stabilnosti zdravila), kadar je to potrebno.

Referenčna država članica lahko od imetnika zahteva, da predloži dodatne informacije (zlasti klinične podatke ali podatke o stabilnosti zdravila), pri čemer o tem obvesti zadevne države članice. Kadar se imetniku pošlje zahtevek za dodatne informacije, se 45-dnevni rok ustavi, dokler imetnik ne predloži zahtevanih informacij.

Referenčna država članica pošlje svoje poročilo o oceni in osnutek sklepa zadevnim državam članicam. Zadevne države članice v 12 dneh od prejema ustrezno sprejmejo sklep ter o tem obvestijo imetnika in referenčno državo članico.

2.5.3 Ocena sprememb za izključno nacionalni postopek

Pristojni nacionalni organ po prejemu vloge za letno spremembo cepiv proti človeški gripi zadevno vlogo obravnava po naslednjem postopku:

Pristojni nacionalni organ potrdi prejem formalno popolne vloge za letno spremembo cepiva proti človeški gripi in ustrezno obvesti imetnika.

Pristojni nacionalni organ lahko v roku za presojo pošlje imetniku zahtevo za dodatne informacije (zlasti klinične podatke ali podatke o stabilnosti zdravila); pri čemer se 45-dnevni rok ustavi, dokler imetnik ne predloži zahtevanih informacij.

Pristojni nacionalni organ v 45 dneh po prejemu formalno popolne vloge pripravi presojo, vključno s svojim sklepom o vlogi, in obvesti imetnika o odobritvi ali zavrnitvi sprememb (vključno z razlogi za negativno mnenje).

2.5.4 Ocena sprememb v centraliziranem postopku

Agencija po prejemu vloge za letno spremembo cepiv proti človeški gripi zadevno vlogo obravnava po naslednjem postopku:

Agencija potrdi prejem formalno popolne vloge za letno spremembo cepiva proti človeški gripi v sedmih dneh in obvesti imetnika o začetku postopka.

Odbor za zdravila za uporabo v humani medicini mora vlogo oceniti najpozneje v 55 dneh od začetka postopka. Odbor lahko od imetnika zahteva, da predloži dodatne informacije (zlasti klinične podatke ali podatke o stabilnosti zdravila), pri čemer se 55-dnevni rok ustavi, dokler imetnik ne predloži zahtevanih informacij.

Komisija na podlagi končnega mnenja Odbora po potrebi spremeni sklep o izdaji dovoljenja za promet z zdravilom in posodobi Register zdravil Skupnosti.

2.6 Nujni varnostni ukrepi

Člen 22 Uredbe o spremembah določa, da lahko imetnik zaradi nevarnosti za javno zdravje v primeru zdravil za uporabo v humani medicini ali zaradi nevarnosti za zdravje ljudi ali živali ali za okolje v primeru zdravil za uporabo v veterinarski medicini sprejme začasne „nujne varnostne ukrepe“.

„Nujen varnostni ukrep“ se nanaša na začasne spremembe pogojev dovoljenja za promet zaradi novih informacij, ki vplivajo na varno uporabo zdravila. Te nujne spremembe je treba naknadno uvesti v dovoljenje za promet z zdravilom prek ustrezne spremembe.

Imetnik mora o omejitvah, ki bodo uvedene, takoj obvestiti vse vključene države članice, pristojni nacionalni organ ali Agencijo (kakor je primerno).

Če Agencija (za zdravila, dovoljena po centraliziranem postopku) v 24 urah po prejemu navedenih podatkov ne predloži nobenih ugovorov, se nujni varnostni ukrepi štejejo za sprejete. Nujne varnostne ukrepe je treba uveljaviti v časovnem okviru, dogovorjenem med referenčno državo članico, pristojnim nacionalnim organom ali Agencijo (kakor je primerno) in imetnikom.

Nujne varnostne ukrepe lahko zaradi nevarnosti za javno zdravje v primeru zdravil za uporabo v humani medicini ali zaradi nevarnosti za zdravje ljudi ali živali v primeru zdravil za uporabo v veterinarski medicini uvede Komisija (za zdravila, ki so dovoljena po centraliziranem postopku) ali pristojni nacionalni organi (za zdravila, ki so dovoljena po nacionalnem postopku).

Ustrezno vlogo za spremembo, v kateri so upoštevani nujni varnostni ukrepi (ki jih zahteva imetnik ali ki jih uvede Komisija ali pristojni nacionalni organi), je treba predložiti čim prej, vendar najpozneje v 15 dneh.

2.7 Izjava o skladnosti z Uredbo o pediatričnih zdravilih

Uredba (ES) št. 1901/2006 Evropskega parlamenta in Sveta z dne 12. decembra 2006 o zdravilih za pediatrično uporabo in spremembah Uredbe (EGS) št. 1768/92, Direktive 2001/20/ES, Direktive 2001/83/ES in Uredbe (ES) št. 726/2004 (10) (v nadaljnjem besedilu: Uredba o pediatričnih zdravilih) določa nagrade:

— v skladu s členom 36(1) Uredbe (ES) št. 1901/2006 je imetnik patenta ali dodatnega varstvenega certifikata upravičen do šestmesečnega podaljšanja obdobja iz člena 13(1) in (2) Uredbe (EGS) št. 1768/92 (11) [zdaj: Uredba (ES) št. 469/2009] pod določenimi pogoji, ki vključujejo dodatek izjave iz člena 28(3) Uredbe o pediatričnih zdravilih (v nadaljnjem besedilu: izjava o skladnosti) v dovoljenje za promet,

— v skladu s členom 37 Uredbe (ES) št. 1901/2006 je imetnik dovoljenja za promet z zdravilom siroto upravičen, da se desetletno obdobje iz člena 8(1) Uredbe (ES) št. 141/2000 podaljša na dvanajst let pod določenimi pogoji, ki vključujejo dodatek izjave o skladnosti v dovoljenje za promet.

Posledično se za namene dodelitve nagrad iz členov 36 in 37 Uredbe o pediatričnih zdravilih lahko zahteva sprememba, da se v dovoljenje za promet doda izjava o skladnosti.

Člen 23a Uredbe o spremembah poenostavlja postopek dodajanja izjave o skladnosti v dovoljenje za promet, tako da se nagrade iz Uredbe (ES) št. 1901/2006 lahko zahtevajo čim prej po izpolnitvi zahtev iz Uredbe o pediatričnih zdravilih. Natančneje, imetniki morajo za vključitev izjave o skladnosti pristojnemu organu predložiti zahtevek za spremembo. Po preverjanju izpolnjevanja vseh ustreznih pogojev mora ustrezni organ izjavo o skladnosti vključiti v tehnično dokumentacijo dovoljenja za promet.

Za namene pravne varnosti ustrezni organ v 30 dneh po zaključku zadevnega ocenjevanja imetniku predloži potrdilo, da je izjava o skladnosti vključena v tehnično dokumentacijo. V primeru dovoljenj za promet, izdanih po centraliziranem postopku, Evropska agencija za zdravila izda potrdilo, da je izjava o skladnosti vključena v dovoljenje za promet.

3. POSTOPKOVNA NAVODILA O DELITVI DELA

Člen 20 Uredbe o spremembah imetniku omogoča, da v eni vlogi predloži enako spremembo tipa IB, enako spremembo tipa II ali enako skupino sprememb, ki ustrezajo enemu od primerov iz Priloge III k Uredbi ali so dogovorjene z referenčno državo članico, pristojnim nacionalnim organom ali Agencijo (kakor je primerno) in ne vsebujejo razširitve, ki vpliva na:

(i) več kot eno dovoljenje za promet istega imetnika, izdano po izključno nacionalnem postopku, v več kot eni državi članici ali

(ii) več kot eno dovoljenje za promet istega imetnika, izdano po postopku vzajemnega priznavanja, ali

(iii) več kot eno dovoljenje za promet istega imetnika, izdano po centraliziranem postopku, ali

(iv) eno ali več dovoljenj za promet, izdanih po izključno nacionalnem postopku, in eno ali več dovoljenj za promet, izdanih po centraliziranem postopku, istega imetnika ali

(v) eno ali več dovoljenj za promet, izdanih po izključno nacionalnem postopku, in eno ali več dovoljenj za promet, izdanih po postopku vzajemnega priznavanja, istega imetnika ali

(vi) eno ali več dovoljenj za promet, izdanih po postopku vzajemnega priznavanja, in eno ali več dovoljenj za promet, izdanih po centraliziranem postopku, istega imetnika ali

(vii) eno ali več dovoljenj za promet, izdanih po izključno nacionalnem postopku, in eno ali več dovoljenj za promet, izdanih po centraliziranem postopku, istega imetnika.

Da se prepreči podvajanje dela pri presoji takšnih sprememb, je bil vzpostavljen postopek za delitev dela, po katerem en organ (v nadaljnjem besedilu: referenčni organ), izbran izmed pristojnih organov držav članic in Agencije, presodi spremembo v imenu drugih zadevnih organov.

Kadar je vsaj eno od zadevnih dovoljenj za promet z zdravili izdano po centraliziranem postopku, bo referenčni organ Agencija (oddelek 3.4). V vseh drugih primerih bo kot referenčni organ deloval pristojni nacionalni organ, ki ga izbere koordinacijska skupina ob upoštevanju priporočila imetnika (oddelek 3.2).

Za lažje načrtovanje postopka je priporočeno, da imetniki obvestijo Agencijo ali koordinacijsko skupino in predlagani referenčni organ pred predložitvijo spremembe ali skupine sprememb, za katere se uporabi postopek za delitev dela.

Da bi lahko uporabili postopek za delitev dela, morajo enake spremembe veljati za različna zadevna zdravila, pri čemer ocena morebitnega učinka, značilnega za zdravilo, ne bo potrebna (ali pa bo taka potreba omejena). Če je za enake spremembe različnih dovoljenj za promet potrebna predložitev posameznih podpornih podatkov za določena zadevna zdravila ali ločena ocena za zdravilo, se delitev dela pri takšnih spremembah ne more uporabljati.

3.1 Predložitev vloge za spremembe v okviru delitve dela

Spremembo ali skupino sprememb za delitev dela je treba predložiti v skladu z določbami iz oddelkov 2.2 in 2.3 ter v obliki enega celovitega svežnja za predložitev, ki zajema vse spremembe vseh zdravil. To mora vključevati skupni spremni dopis in obrazec vloge skupaj z ločeno podporno dokumentacijo za vsako zadevno zdravilo in revidiranimi podatki o zdravilu (če je ustrezno) za vsako zadevno zdravilo. To bo Agenciji in pristojnim nacionalnim organom omogočilo, da posodobijo dokumentacijo o vsakem dovoljenju za promet z zdravilom, ki je vključeno v postopek za delitev dela, z ustreznimi spremenjenimi ali novimi informacijami.

Vlogo za delitev dela je treba predložiti vsem ustreznim organom, tj. vsem državam članicam, v katerih so zadevna zdravila dovoljena, in Agenciji (v primeru centraliziranega postopka).

3.2 Ocena delitve dela, ki ne vključuje zdravil, dovoljenih po centraliziranem postopku

Kadar imetnik obvesti koordinacijsko skupino o prihodnjem postopku za delitev dela, ki ne vpliva na nobeno dovoljenje za promet, izdano po centraliziranem postopku, koordinacijska skupina na naslednjem srečanju ob upoštevanju predloga imetnika izbere referenčni organ in, če je to v skladu s tretjim pododstavkom člena 20(3) ustrezno, drugi ustrezni organ, ki pomaga referenčnemu organu. Koordinacijska skupina obvesti imetnika o odločitvi, kateri pristojni nacionalni organ bo deloval kot referenčni organ.

Referenčni organ po prejemu vloge za delitev dela zadevno vlogo obravnava po naslednjem postopku:

Referenčni organ potrdi prejem formalno popolne vloge za delitev dela. Referenčni organ začne postopek takoj po potrditvi prejema formalno popolne vloge. Imetnik in vključene države članice so na začetku postopka obveščeni o časovnem razporedu.

Na splošno postopek za delitev dela za spremembe iz dela 2 Priloge V k Uredbi o spremembah poteka v okviru 60-dnevnega ali 90-dnevnega roka za presojo. Vendar lahko referenčni organ ta rok skrajša ob upoštevanju nujnosti zadeve, zlasti zaradi varnostnih vprašanj, ali podaljša na 90 dni za spremembe iz dela 1 Priloge V ali skupine sprememb v skladu s členom 7(2)(c) ali členom 13d(2)(c) Uredbe o spremembah.

Referenčni organ pripravi mnenje v skladu s predloženim časovnim razporedom in ga pošlje zadevnim državam članicam, da predložijo pripombe, ter v vednost imetniku. Zadevne države članice pošljejo svoje pripombe v rokih, določenih v časovnem razporedu.

Referenčna država članica lahko v roku za presojo zahteva, da imetnik dovoljenja za promet z zdravilom predloži dodatne informacije. Zahteva za dodatne informacije se imetniku pošlje skupaj s časovnim razporedom, v katerem sta navedena datum, do katerega mora imetnik predložiti zahtevane podatke, in po potrebi podaljšan rok za presojo. Na splošno se postopek običajno ustavi za en mesec. Za daljšo ustavitev mora imetnik referenčni državi članici poslati utemeljeno zahtevo, s katero se mora ta strinjati.

Postopek se do prejema dodatnih informacij začasno ustavi. Odgovori se ocenijo v največ 30 ali 60 dneh glede na zapletenost in količino podatkov, ki jih mora predložiti imetnik.

Referenčna država članica po prejemu odgovora imetnika pripravi osnutek mnenja in ga pošlje zadevnim državam članicam, da predložijo pripombe, ter v vednost imetniku.

3.3 Izid ocene delitve dela, ki ne vključuje zdravil, dovoljenih po centraliziranem postopku

Referenčni organ do konca roka za presojo izda mnenje o vlogi ter o tem obvesti zadevne države članice in imetnika.

V primeru pozitivnega mnenja je treba mnenju priložiti seznam nesprejemljivih sprememb (kjer je primerno). Spremembe lahko veljajo za sprejemljive samo za nekatera zadevna zdravila. V primeru negativnega mnenja je treba obrazložiti razloge zanj.

Zadevne države članice v 30 dneh po prejemu mnenja potrdijo mnenje ter o tem obvestijo referenčno državo članico, razen če je ugotovljeno morebitno resno tveganje za javno zdravje ali morebitno resno tveganje za zdravje ljudi ali živali ali za okolje (v primeru zdravil za uporabo v veterinarski medicini), ki državi članici preprečuje potrditev mnenja referenčne države članice. Država članica, ki v 30 dneh po prejemu mnenja referenčne države članice ugotovi tako morebitno resno tveganje, mora o tem obvestiti referenčno državo članico in podrobno obrazložiti razloge za svoje stališče.

Referenčni organ nato preda vlogo koordinacijski skupini, ki v zvezi s sporno zadevo uporabi člen 33(3), (4) in (5) Direktive 2001/82/ES ali člen 29(3), (4) in (5) Direktive 2001/83/ES, ter o tem ustrezno obvesti imetnika in vključene države članice. Imetnik ne more sprožiti napotitve zadeve.

V primeru napotitve zadeve h koordinacijski skupini se postopek v zvezi z odločitvijo o vlogi za delitev dela začasno ustavi, dokler ni sprejeta odločitev o postopku napotitve zadeve (vključno z, kjer je ustrezno, napotitvami Odboru za zdravila za uporabo v humani medicini v skladu s členi 32 do 34 Direktive 2001/83/ES ali Odboru za zdravila za uporabo v veterinarski medicini v skladu s členi 36 do 38 Direktive 2001/82/ES).

Ko je imetnik obveščen o pozitivnem mnenju glede sprememb povzetka glavnih značilnosti zdravila, označevanja ali navodil za uporabo, mora v sedmih dneh predložiti prevode besedil s podatki o zdravilu vsem vključenim državam članicam.

Zadevne države članice v 30 dneh po odobritvi mnenja ali, v primeru napotitve zadeve, priglasitvi sporazuma koordinacijske skupine ali sklepa Komisije (kakor je primerno) ustrezno spremenijo dovoljenje za promet, pod pogojem, da so bili vključenim državam članicam predloženi dokumenti, potrebni za spremembo dovoljenja za promet.

Manjše spremembe tipa IB, ki so odobrene po postopku za delitev dela, se lahko uveljavijo po prejemu pozitivnega mnenja referenčnega organa.

Večje spremembe tipa II (vključno s tistimi, ki vključujejo združene manjše spremembe tipa IB), odobrene po postopku za delitev dela, se lahko uveljavijo 30 dni po prejemu pozitivnega mnenja referenčnega organa, pod pogojem, da so bili vključenim državam članicam predloženi dokumenti, potrebni za spremembo dovoljenja za promet. Če je bila vloga predmet napotitve zadeve, se spremembe ne smejo uveljaviti, dokler v postopku napotitve zadeve ni ugotovljeno, da so spremembe sprejete.

Spremembe v zvezi z varnostnimi vprašanji je treba uveljaviti v časovnem okviru, dogovorjenem med imetnikom dovoljenja za promet z zdravilom in referenčnim organom.

3.4 Ocena delitve dela, ki vključuje zdravila, dovoljena po centraliziranem postopku

Agencija po prejemu vloge za delitev dela, ki vpliva vsaj na eno dovoljenje za promet, izdano po centraliziranem postopku, to vlogo obravnava po naslednjem postopku:

Agencija potrdi prejem formalno popolne vloge za delitev dela. Agencija začne postopek takoj po potrditvi prejema formalno popolne vloge. Imetnik je obveščen o sprejetem časovnem razporedu na začetku postopka.

Agencija imenuje poročevalca (in v nekaterih primerih tudi soporočevalca), ki vodi postopek ocene.

Na splošno postopek za delitev dela za spremembe iz dela 2 Priloge V k Uredbi o spremembah poteka v okviru 60-dnevnega ali 90-dnevnega roka za presojo. Vendar lahko referenčni organ ta rok skrajša ob upoštevanju nujnosti zadeve, zlasti zaradi varnostnih vprašanj, ali podaljša na 90 dni za spremembe iz dela 1 Priloge V ali skupine sprememb v skladu s členom 7(2)(c) ali členom 13d(2)(c) Uredbe o spremembah.

Odbor za zdravila za uporabo v humani medicini ali Odbor za zdravila v veterinarski medicini lahko v roku za presojo zahteva dodatne informacije. Zahteva za dodatne informacije ali naknadna zahteva se imetniku pošlje skupaj s časovnim razporedom, v katerem sta navedena datum, do katerega mora imetnik predložiti zahtevane podatke, in po potrebi podaljšan rok za presojo.

Postopek se do prejema dodatnih informacij začasno ustavi. Na splošno se postopek običajno ustavi za največ en mesec. Pri ustavitvi, ki je daljša od enega meseca, mora imetnik Agenciji poslati utemeljeno zahtevo, s katero se mora strinjati Odbor za zdravila za uporabo v humani medicini ali Odbor za zdravila za uporabo v veterinarski medicini.

Za morebitno naknadno zahtevo za dodatne informacije na splošno velja dodatna prekinitev postopka do enega meseca, pri čemer lahko prekinitev iz utemeljenih razlogov traja največ 2 meseca.

Odbor oceni odzive v največ 30 ali 60 dneh glede na zapletenost in količino podatkov, ki jih mora predložiti imetnik dovoljenja za promet z zdravilom.

Na zahtevo zadevnega odbora ali imetnika dovoljenja za promet z zdravilom se lahko pri Odboru za zdravila za uporabo v humani medicini ali Odboru za zdravila za uporabo v veterinarski medicini po potrebi organizira ustna obrazložitev.

3.5 Izid ocene delitve dela, ki vključuje zdravila, dovoljena po centraliziranem postopku

Agencija do konca roka za presojo sprejme mnenje o vlogi, vključno s poročilom o oceni. O tem obvesti imetnika in vključene države članice (če je primerno). V primeru nestrinjanja z mnenjem lahko imetniki zahtevajo, da se mnenje ponovno pregleda v skladu s postopkom iz člena 9(2) in člena 34(2) Uredbe (ES) št. 726/2004.

Kadar je mnenje Agencije pozitivno, spremembe pa vplivajo na pogoje sklepa Komisije o izdaji dovoljenja za promet, Agencija pošlje Komisiji svoje mnenje in razloge zanj, kot tudi dokumente, potrebne za spremembo dovoljenja za promet z zdravilom.

Če Agencija meni, da so nekatere spremembe nesprejemljive, je treba seznam nesprejemljivih sprememb priložiti mnenju. Spremembe lahko veljajo za sprejemljive samo za nekatera zadevna zdravila.

Po prejemu pozitivnega mnenja vključenih držav članic ali Komisije se uporabljajo naslednji koraki:

— Za zdravila, dovoljena po postopku vzajemnega priznavanja ali po izključno nacionalnih postopkih, morajo vključene države članice odobriti mnenje, ustrezno obvestiti Agencijo in po potrebi spremeniti nacionalna dovoljenja za promet v 60 dneh, pod pogojem, da so bili predloženi dokumenti, potrebni za spremembo dovoljenja za promet.

Manjše spremembe tipa IB (z izjemo tistih, združenih z večjimi spremembami tipa II) se lahko uveljavijo po prejemu pozitivnega mnenja Agencije.

Večje spremembe tipa II (in manjše spremembe tipa IB, združene s spremembo tipa II) se lahko uveljavijo 30 dni po prejemu pozitivnega mnenja Agencije, pod pogojem, da (i) so bili vključenim državam članicam predloženi dokumenti, potrebni za spremembo dovoljenja za promet, in (ii) vloga ni bila predmet napotitve zadeve.

— Za zdravila, dovoljena po centraliziranem postopku, Komisija po potrebi in pod pogojem, da so bili predloženi dokumenti, potrebni za spremembo dovoljenja za promet, v 2 mesecih spremeni zadevna dovoljenja, če gre za: (i) spremembe, ki so povezane z dodatkom nove terapevtske indikacije ali spremembo sedanje; (ii) spremembe, ki so povezane z dodatkom nove kontraindikacije; (iii) spremembe, ki so povezane s spremembo pri odmerjanju; (iv) spremembe, ki so povezane z dodatkom ciljnih vrst živali, ki niso namenjene proizvodnji hrane, ali spremembo obstoječe vrste pri zdravilih za uporabo v veterinarski medicini; (v) spremembe, ki so povezane z zamenjavo ali dodatkom serotipa, seva, antigena ali kombinacije serotipov, sevov ali antigenov pri veterinarskem cepivu; (vi) spremembe, ki so povezane s spremembami zdravilne učinkovine sezonskega, predpandemičnega ali pandemičnega cepiva proti človeški gripi; (vii) spremembe, ki so povezane s spremembami karence za zdravilo za uporabo v veterinarski medicini; (viii) druge spremembe tipa II, s katerimi se uveljavijo spremembe sklepa o izdaji dovoljenja za promet zaradi resne nevarnosti za javno zdravje ali resne nevarnosti za zdravje živali ali nevarnost za okolje pri zdravilih za uporabo v veterinarski medicini.

V primeru drugih sprememb bo Komisija spremenila sklep o izdaji dovoljenja za promet najpozneje v 12 mesecih.

Manjše spremembe tipa IB (z izjemo tistih, združenih z večjimi spremembami tipa II) se lahko uveljavijo po prejemu pozitivnega mnenja Agencije.

Večje spremembe tipa II (in manjše spremembe tipa IB, združene s spremembo tipa II), z izjemo sprememb, ki zahtevajo sprejetje sklepa Komisije v dveh mesecih, se lahko uveljavijo v 30 dneh po prejemu pozitivnega mnenja Agencije, pod pogojem, da so bili predloženi dokumenti, potrebni za spremembo dovoljenja za promet.

4. PRILOGA

Prilogo sestavljajo štiri poglavja, v katerih so razvrščene spremembe v zvezi z: A) administrativnimi spremembami; B) spremembami v zvezi s kakovostjo; C) spremembami v zvezi z varnostjo, učinkovitostjo in farmakovigilanco ter D) posebnimi spremembami v zvezi z glavno dokumentacijo o plazmi in glavno dokumentacijo o antigenu cepiva.

Kadar se je treba v tej prilogi sklicevati na posamezne spremembe, je treba zadevno spremembo navesti v skladu z naslednjo strukturo: X.N.x.n („oznaka spremembe“), pri čemer:

— X pomeni veliko tiskano črko poglavja v tej prilogi, v katerem je navedena sprememba (npr. A, B, C ali D),

— N pomeni rimsko številko oddelka znotraj poglavja, v katerem je navedena sprememba (npr. I, II, III …),

— x pomeni črko pododdelka znotraj poglavja, v katerem je navedena sprememba (npr. a, b, c …),

— n pomeni številko, ki je v tej prilogi dodeljena posamezni spremembi (npr. 1, 2, 3 …).

Ta priloga vsebuje za vsako poglavje:

— seznam sprememb, ki jih je treba razvrstiti kot manjše spremembe tipa IA ali večje spremembe tipa II v skladu z opredelitvami pojmov iz člena 2 in Priloge II k Uredbi o spremembah. Navedeno je tudi, katere manjše spremembe tipa IA je treba takoj priglasiti, kot določa člen 8(1) Uredbe o spremembah,

— seznam sprememb, ki jih je treba obravnavati kot manjše spremembe tipa IB. Opozoriti je treba, da se v skladu s členom 3 Uredbe o spremembah ta skupina samodejno uporablja. Zato se v tej prilogi ne poskuša vzpostaviti izčrpnega seznama za to skupino sprememb.

Priloga ne obravnava razvrstitve razširitev, ki so izčrpno navedene v Prilogi I k Uredbi o spremembah. Vse spremembe, opredeljene v Prilogi I k Uredbi o spremembah, je treba šteti kot razširitve dovoljenj za promet z zdravili; vseh drugih sprememb ni mogoče razvrstiti v to skupino.

Če eden ali več pogojev iz te priloge za manjšo spremembo tipa IA ni izpolnjen, se lahko zadevna sprememba predloži kot sprememba tipa IB (v nadaljnjem besedilu: samodejna sprememba tipa IB), razen če je sprememba posebej razvrščena kot večja sprememba tipa II v tej prilogi ali priporočilu v skladu s členom 5 Uredbe o spremembah ali če vlagatelj meni, da lahko spremembe znatno vplivajo na kakovost, varnost ali učinkovitost zdravila.

Če pristojni organ meni, da lahko sprememba, predložena kot samodejna sprememba tipa IB, znatno vpliva na kakovost, varnost ali učinkovitost zdravila, lahko zahteva, da se vloga razvrsti v višjo skupino in obravnava kot sprememba tipa II.

Za namene te priloge pomeni „postopek preskušanja“ enako kot „analitski postopek“; „meje“ pa enako kot „merila sprejemljivosti“. „Parameter specifikacije“ pomeni kakovostno lastnost, za katero se določijo postopek preskušanja in meje, npr. analiza, identiteta, vsebnost vode. Zato dodatek ali črtanje parametra specifikacije vključuje ustrezno preskusno metodo in meje.

V primeru več manjših sprememb (npr. za isto metodo, postopek ali snov) hkrati ali v primeru večjih posodobitev kakovostnih informacij o učinkovini ali končnem zdravilu, mora vlagatelj upoštevati skupni učinek teh sprememb na kakovost, varnost ali učinkovitost zdravila pri sprejemanju odločitev o ustrezni razvrstitvi sprememb in jih ustrezno predložiti.

Posebni podporni podatki za spremembe tipa IB in tipa II bodo odvisni od posameznih značilnosti spremembe.

Če je poleg tega zaradi spremembe potrebna revizija povzetka glavnih značilnosti zdravila, označevanja ali navodil za uporabo (v nadaljnjem besedilu skupno poimenovani: podatki o zdravilu), se to šteje kot sestavni del navedene spremembe. V takih primerih je treba posodobljene podatke o zdravilu predložiti kot sestavni del vloge skupaj z ustreznimi prevodi. Vzorce ali primerke je treba zagotoviti referenčni državi članici, pristojnemu nacionalnemu organu ali Agenciji.

Posodobljene monografije Evropske farmakopeje ali nacionalne farmakopeje države članice ni treba priglasiti pristojnim organom, če je v dokumentaciji odobrenega zdravila navedena „sedanja izdaja“. Vlagatelji so opozorjeni, da je treba skladnost s posodobljeno monografijo uvesti v roku šestih mesecev.

Vsako spremembo vsebine dokumentacije, na kateri temelji certifikat o ustreznosti Evropski farmakopeji, je treba predložiti Evropskemu direktoratu za kakovost zdravil (EDQM). Vendar če je certifikat revidiran na podlagi presoje EDQM za to spremembo, je treba vsako zadevno dovoljenje za promet ustrezno posodobiti.

Ob upoštevanju točke 1 v delu III Priloge I k Direktivi 2001/83/ES se za spremembe v glavni dokumentaciji o plazmi (Plasma Master File – PMF) in glavni dokumentaciji o antigenu cepiva (Vaccine Antigen Master File – VAMF) uporablja postopek presoje za spremembe iz Uredbe o spremembah. Zato poglavje D teh smernic vključuje seznam sprememb, ki so značilne za take PMF ali VAMF. Po reviziji teh sprememb je treba vsako zadevno dovoljenje za promet z zdravilom posodobiti v skladu s poglavjem B.V teh smernic. Če se dokumentacija o človeški plazmi, ki se uporablja kot vhodna snov za zdravilo iz plazme, ne predloži kot PMF, je treba spremembe te vhodne snovi, kot je opisana v dokumentaciji za pridobitev dovoljenja za promet z zdravilom, obravnavati v skladu s to prilogo.

Sklicevanja iz te priloge na spremembe dokumentacije za pridobitev dovoljenja za promet z zdravilom pomenijo dodajanje, nadomestitev ali črtanje, razen če ni drugače navedeno. Če so spremembe dokumentacije le redakcijske, jih na splošno ni treba predložiti kot ločeno spremembo, ampak se lahko vključijo v spremembo, ki zadeva navedeni del dokumentacije. V takih primerih morajo biti spremembe v obrazcu vloge jasno označene kot redakcijske spremembe, prav tako pa je treba vključiti izjavo, da vsebina zadevnega dela dokumentacije z redakcijskimi spremembami ni bila spremenjena zunaj obsega spremembe. Opozoriti je treba, da redakcijske spremembe vključujejo črtanje zastarelega ali odvečnega besedila, ne pa tudi črtanja parametrov specifikacij ali opisov proizvodnje.

(1) UL L 334, 12.12.2008, str. 7.

(2) UL L 209, 4.8.2012, str. 4.

(3) UL L 136, 30.4.2004, str. 1.

(4) UL L 311, 28.11.2001, str. 1.

(5) UL L 311, 28.11.2001, str. 67.

(6) UL L 15, 17.1.1987, str. 38.

(7) UL C 229, 22.7.1998, str. 4.

(8) Kadar je v zvezi s tem navedena „referenčna država članica“, se to uporablja za zdravila, odobrena po postopku vzajemnega priznavanja; kadar je naveden „pristojni nacionalni organ“, se to uporablja za zdravila, odobrena po izključno nacionalnem postopku; kadar pa je navedena Agencija, se to uporablja za zdravila, odobrena po centraliziranem postopku.

(9) UL L 35, 15.2.1995, str. 1.

(10) UL L 378, 27.12.2006, str. 1.

(11) Ta uredba je bila s 6. julijem 2009 razveljavljena z Uredbo (ES) št. 469/2009.